Broj: 711-I-787-P-324-16/18-11-18

Zagreb, 9. svibnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Željka Staneca, zamjenika gradonačelnika Grada Samobora**, na 10. sjednici, održanoj 9. svibnja 2018.g., donosi sljedeću

**ODLUKU**

1. **Utvrđuje se da se dužnosnik** **Željko Stanec, zamjenik gradonačelnika Grada Samobora, nalazio u situaciji sukoba interesa iz članka 2. stavka 2. podstavka 2. ZSSI-a, u svojstvu jedinog člana Skupštine trgovačkog društva ODVODNJA SAMOBOR d.o.o., s obzirom da je 2. siječnja 2015.g. sin dužnosnika Željka Staneca diskrecijskom odlukom direktora Krešimira Jelića zaposlen u navedenom trgovačkom društvu, a za koju se okolnost osnovano može smatrati da je utjecala na nepristranost dužnosnika prilikom donošenja zaključka Skupštine navedenog trgovačkog društva o prihvaćanju izvješća o ispunjenju Plana poslovanja za 2014.g., 2015.g. i 2016.g., a koje odluke Skupštine su izravno ili neizravno utjecale na status direktora istog trgovačkog društva.**
2. **Dužnosnik Željko Stanec nalazio se u situaciji sukoba interesa iz članka 2. stavka 2. podstavka 2. ZSSI-a prilikom donošenja zaključka Skupštine trgovačkog društva ODVODNJA SAMOBOR d.o.o.** **o prihvaćanju Plana poslovanja za 2015.g., s obzirom da se osnovano može smatrati da je na dužnosnikovu nepristranost utjecala okolnost da je na temelju Plana kadrova, sadržanog u Planu poslovanja za 2015.g., sin dužnosnika u istom trgovačkom društvu od 1. srpnja 2015.g. zaposlen na neodređeno vrijeme.**

Obrazloženje

Povjerenstvo je na 202. sjednici, održanoj 8. prosinca 2017.g. pokrenulo postupak za odlučivanje o sukobu interesa protiv dužnosnika Željka Staneca, zamjenika gradonačelnika Grada Samobora, radi utvrđivanja je li povodom obavljanja funkcije predstavnika Grada Samobora, kao jedinog osnivača u Skupštini trgovačkog društva ODVODNJA SAMOBOR d.o.o., dužnosnik bio u potencijalnom sukobu interesa koji bi proizlazio iz donošenja odluka iz nadležnosti Skupštine koje se odnose na radni i materijalni status direktora tog trgovačkog društva, u razdoblju od 2. siječnja 2015.g. kada je diskrecijskom odlukom direktora Krešimira Jelića u istom trgovačkom društvu zaposlen sin dužnosnika, s obzirom da navedena okolnost može utjecati na nepristranost dužnosnika u obavljanju dužnosti.

Na dostavljenu Odluku o pokretanju postupka od 8. prosinca 2017.g. dužnosnik nije dostavio svoje očitovanje u dodijeljenom zakonskom roku niti do donošenja ove meritorne odluke.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika utvrđeno je da je Željko Stanec obnašao dužnost zamjenika gradonačelnika Grada Samobora u mandatu 2013.-2017.g. počevši od 27. svibnja 2013.g., kao i da je nakon lokalnih izbora održanih 2017.g. ponovo stupio na istu dužnost u mandatu 2017.-2021.g. Stoga je Željko Stanec povodom obnašanja navedene dužnosti obvezan postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 6. stavkom 4. ZSSI-a propisano je da nakon izbora ili imenovanja na javnu dužnost dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 6. stavkom 4. ZSSI-a propisano je da nakon izbora ili imenovanja na javnu dužnost dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. toga članka Zakona, među članove obitelji u smislu toga Zakona ubrajaju se i krvni srodnici u uspravnoj lozi, dakle i djeca dužnosnika.

Povjerenstvo je, radi utvrđivanja relevantnih činjenica u ovom postupku, izvršilo uvid u podneseno Izvješće o imovinskom stanju dužnosnika Željka Staneca, u dostupne baze podataka sudskog registra i Porezne uprave te je zatražilo potrebne podatke i isprave od trgovačkog društva ODVODNJA SAMOBOR d.o.o.

Uvidom u podatke sudskog registra Trgovačkog suda u Zagrebu, utvrđeno je da je pod matičnim brojem subjekta 080884061 upisano trgovačko društvo ODVODNJA SAMOBOR d.o.o., čiji je jedini osnivač odnosno član Grad Samobor. Uvidom u povijesni izvadak iz sudskog registra utvrđeno je da je Krešimir Jelić, u svojstvu direktora, samostalno i pojedinačno zastupao ovo trgovačko društvo počevši od 24. prosinca 2013.g., kada je imenovan, do 2. studenog 2017.g., kada je prestao biti direktor toga trgovačkog društva, a novim direktorom imenovan je Ivica Karoglan.

Uvidom u podatke informatičkog sustava Porezne uprave na temelju posebnog ovlaštenja, utvrđeno je da Dominik Stanec, s osobnim podacima istovjetnim onima koje je dužnosnik prijavio za svojeg sina u podnesenom izvješću o Imovinskom stanju, prima plaću od poslodavca ODVODNJA SAMOBOR d.o.o.

Na traženje Povjerenstva očitovalo se trgovačko društvo ODVODNJA SAMOBOR d.o.o. dopisom od 10. svibnja 2017.g. u kojem se navodi da dužnosnik Željko Stanec obavlja funkciju jedinog člana Skupštine trgovačkog društva ODVODNJA SAMOBOR d.o.o., kao predstavnik jedinog osnivača i člana toga društva Grada Samobora, a na koju funkciju je imenovan Zaključkom gradonačelnika Grada Samobora od 11. prosinca 2013.g., na temelju članka 48. stavka 1. podstavka 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.).

Uvidom u priloženu presliku Zapisnika 6. sjednice Skupštine trgovačkog društva KOMUNALAC d.o.o. iz Samobora, održane 27. studenog 2013.g., utvrđeno je da je na istoj sjednici donesena odluka o podjeli toga trgovačkog društva s osnivanjem drugog trgovačkog društva i to ODVODNJA SAMOBOR d.o.o. za odvodnju i pročišćavanje otpadnih voda, čiji je jednini osnivač Grad Samobor. Na istoj sjednici, po osnivanju, donesena je odluka o imenovanju Zvonka Radovanića i Darka Imprića članovima Nadzornog odbora trgovačkog društva ODVODNJA SAMOBOR d.o.o., a privremeno je Zvonko Marenić imenovan direktorom istog trgovačkog društva do donošenja odluke Skupštine toga društva o imenovanju novog direktora po provedenom javnom natječaju. Naknadno je odlukom Zbora radnika trgovačkog društva ODVODNJA SAMOBOR d.o.o. trećim članom Nadzornog odbora toga društva, kao predstavnik radnika, imenovan Zdravko Grgos.

Uvidom u dostavljenu presliku Zapisnika s 1. sjednice Skupštine trgovačkog društva ODVODNJA SAMOBOR d.o.o., održane 23. prosinca 2013.g., utvrđeno je da je nakon objave javnog natječaja 11. prosinca 2013.g. Nadzorni odbor toga trgovačkog društva 23. prosinca 2013.g. donio zaključak kojim Skupštini društva predlaže da direktorom toga trgovačkog društva bude imenovan (jedini prijavljeni) kandidat Krešimir Jelić. Na temelju navedenog prijedloga, na istoj sjednici dužnosnik Željko Stanec je, u svojstvu Skupštine društva, direktorom trgovačkog društva ODVODNJA SAMOBOR d.o.o. imenovao Krešimira Jelića na mandat od 4 godine, počevši od 24. prosinca 2013.g. te je opozvao privremeno imenovanog direktora Zvonka Marenića. Zapisnik je potpisan od strane dužnosnika Željka Staneca.

Podatke vezane za okolnosti zapošljavanja sina dužnosnika Dominika Staneca dostavilo je trgovačko društvo ODVODNJA SAMOBOR d.o.o. u navedenom dopisu od 10. svibnja 2017.g., u dopisu od 6. lipnja 2017.g. i u dopisu od 17. srpnja 2017.g., uz koje je priložena relevantna dokumentacija.

U navedenim dopisima navodi se podatak da su, sukladno Planu podjele trgovačkog društva KOMUNALAC d.o.o., u novoosnovano trgovačko društvo ODVODNJA SAMOBOR d.o.o. preneseni ugovori o radu zaposlenika vezanih za djelatnost javne odvodnje, dok su iz Službe financija i računovodstva prenesi ugovori o radu samo malog broja radnika, nužnog za početak poslovanja u području knjigovodstva i nabave, a da iz područja financija nije prenesen niti jedan ugovor o radu. Ukazuje se da je, na temelju odredbi Izjave o osnivanju trgovačkog društva ODVODNJA SAMOBOR d.o.o., za zapošljavanje odnosno za sklapanje ugovora o radu sa zaposlenicima nadležna Uprava toga trgovačkog društva. Navodi se da je Sistematizacijom radnih mjesta od 1. travnja 2014.g. utvrđena organizacijska struktura trgovačkog društva ODVODNJA SAMOBOR d.o.o., imajući na umu potrebu kadrovske pokrivenosti u svim segmentima poslovanja. Nadalje se navodi da je u skladu s navedenom Sistematizacijom radnih mjesta direktor toga trgovačkog društva Krešimir Jelić donio Plan kadrova u okviru Plana poslovanja za 2015.g., a kojim je utvrđena potreba za zapošljavanjem visokoobrazovanih kadrova građevinske pravne i ekonomske struke te NKV radnika te da je u sklopu toga Plana bila utvrđena i potreba za zapošljavanjem na radnom mjestu referenta u Odjelu financija.

Nadaje, u dopisima se navodi podatak da je do kraja 2014.g. trgovačko društvo ODVODNJA SAMOBOR d.o.o. zaprimilo ukupno 22 molbe za zapošljavanjem (dakle, samoinicijativne molbe, a ne povodom javnog natječaja), a među kojima i dvije molbe potencijalnih kandidata struke ekonomskog usmjerenja, među kojima i molbu Dominika Staneca, zaprimljenu 9. prosinca 2014.g. Nadalje se navodi da je, povodom utvrđene potrebe za zapošljavanjem, odlukom direktora društva Krešimira Jelića, kandidat Dominik Stanec kao kandidat s višom stručnom spremom (VŠS, stručni prvostupnik ekonomije) za kojeg je utvrđeno da zadovoljava formalne uvjete, pozvan na razgovor te da je nakon utvrđenja zdravstvene sposobnosti s istim kandidatom 2. siječnja 2015.g. sklopljen Ugovor o radu na određeno vrijeme s trajanjem do 1. travnja 2015.g., kada je s istim radnikom sklopljen novi Ugovor o radu na određeno vrijeme do 1. srpnja 2015.g. odnosno do isteka probnog roka, a kojeg je datuma sklopljen Ugovor o radu na neodređeno vrijeme na temelju kojeg je Dominik Stanec ostao zaposlen na istom radnom mjestu i to referenta u Odjelu financija.

U navedenim dopisima trgovačkog društva ODVODNJA SAMOBOR d.o.o. ističe se da je navedeni kandidat zaposlen u cijelosti u skladu s ovlastima i proceduri predviđenoj Izjavom o osnivanju društva i Sistematizacijom radnih mjesta. Ujedno je dodan podatak da je od 2015.g. do srpnja 2017.g. trgovačko društvo ODVODNJA SAMOBOR d.o.o. zaprimilo još 11 molbi za zaposlenjem te da su na temelju istih zaposlena još četiri kandidata, koji su imali potrebne kvalifikacije.

Povjerenstvo je utvrdilo da je kandidat Dominik Stanec dana 9. prosinca 2014.g. trgovačkom društvu ODVODNJA SAMOBOR d.o.o. podnio pismeno u kojem samoinicijativno iskazuje interes za zapošljavanjem u istom trgovačkom društvu u slučaju potrebe zapošljavanja radnika njegove struke i kvalifikacija koje nabraja u istom pismenu. Uvidom u preslike navedena dva Ugovora o radu na određeno vrijeme od 2. siječnja 2015.g. odnosno od 1. travnja 2015.g. te u Ugovor o radu na neodređeno vrijeme od 1. srpnja 2015.g., sklopljene između poslodavca ODVODNJA SAMOBOR d.o.o. i radnika Dominika Staneca, utvrđeno je da je iste ugovore, u ime poslodavca, potpisao direktor društva Krešimir Jelić.

Na temelju navedenih podataka i dokumentacije Povjerenstvo je zaključilo da je sin dužnosnika Dominik Stanec zaposlen u trgovačkom društvu ODVODNJA SAMOBOR d.o.o., najprije na određeno vrijeme pa na neodređeno vrijeme na radnom mjestu za koje je postojala utvrđena potreba i to na temelju diskrecijske odluke direktora toga trgovačkog društva Krešimira Jelića, u skladu s ovlastima i nadležnostima Uprave društva. Imajući u vidu ovlasti i nadležnosti direktora trgovačkog društva ODVODNJA SAMOBOR d.o.o. u području kadrovskih odluka, nedvojbeno se može zaključiti i da direktor toga trgovačkog društva diskrecijski odlučuje o eventualnim promjenama radnog statusa zaposlenika društva (utvrđuje potrebe za određenim radnim mjestom, odlučuje o eventualnom napredovanju ili degradaciji zaposlenika, o produljenju ili ne produljenju radnog odnosa odnosno otkazu ugovora o radu) kao i o eventualnim promjenama u materijalnim pravima zaposlenika (povećanje plaće ili drugih prava), sve u okvirima Zakona o radu i općih akata donesenih od strane Skupštine toga trgovačkog društva.

Prema tome, nije sporno da dužnosnik Željko Stanec, u svojstvu Skupštine trgovačkog društva ODVODNJA SAMOBOR d.o.o., nije ovlašten odlučivati o radnom i materijalnom statusu zaposlenika toga trgovačkog društva, osim u pogledu članova Nadzornog odbora i uprave odnosno direktora istog trgovačkog društva. Stoga je Povjerenstvo uzelo u obzir na koji način je, sukladno odredbama Zakona o trgovačkim društvima („Narodne novine“ 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., u daljnjem tekstu: ZTD) u svojstvu Skupštine društva ODVODNJA SAMOBOR d.o.o., dužnosnik Željko Stanec ovlašten i dužan odlučivati o statusu i materijalnim pravima direktora toga društva Krešimira Jelića.

Sukladno članku 424. stavku 1. ZTD-a, članovi društva s ograničenom odgovornošću mogu svojom odlukom u svako doba opozvati članove uprave. Nadalje, sukladno članku 441. stavku 1. ZTD-a, skupština društva s ograničenom odgovornošću odlučuje o pitanjima određenim društvenim ugovorom, a osobito o: financijskim izvješćima društva, izvješću uprave o stanju društva ako ga je društvo dužno izraditi, upotrebi ostvarene dobiti i pokrivanju gubitka, davanju razrješnice članovima uprave i nadzornog odbora, ako ga društvo ima, što valja učiniti u prvih osam mjeseci poslovne godine za prethodnu godinu; …imenovanju i opozivu članova uprave; izboru i opozivu članova nadzornog odbora ako ga društvo ima; … mjerama za ispitivanje i nadzor nad vođenjem poslova; izmjeni društvenog ugovora; postavljanju zahtjeva za naknadu štete koje društvo može imati protiv članova uprave i drugom.

Na temelju analogne primjene članka 220. stavka 5. ZTD-a, odlukom o uporabi dobiti skupština društva s ograničenom odgovornošću, sukladno osnivačkom aktu društva, može odlučiti, nakon obvezne propisane namjene, da se preostala dobit podijeli članovima ili za druge namjene (primjerice za isplate zaposlenima, članovima uprave ili nadzornog odbora).

Na temelju analogne primjene članka 276. ZTD-a, skupština društva s ograničenom odgovornošću odlučuje o davanju razrješnice članovima uprave i nadzornog odbora jednom godišnje kada su joj predočena godišnja financijska izvješća. Davanjem razrješnice glavna skupština odobrava kako su članovi uprave i nadzornog odbora vodili društvo, pri čemu to nema značaj odricanja od zahtjeva za naknadom štete s naslova odgovornosti.

Sukladno odredbama članka 442. ZTD-a, uprava je dužna sazvati Skupštinu društva s ograničenom odgovornošću najmanje jednom godišnje (redovna skupština), ali i uvijek onda kada to zahtijevaju interesi društva, kao i na zahtjev imatelja najmanje 10% poslovnih udjela (izvanredna skupština).

Povjerenstvo je, kako je bilo predviđeno u obrazloženju Odluke o pokretanju postupka od 8. prosinca 2017.g., dopisom od 20. ožujka 2018.g. zatražilo od trgovačkog društva ODVODNJA SAMOBOR d.o.o., zapisnike svih redovnih i izvanrednih Skupština društva u razdoblju od početka 2015.g. te očitovanje o odlukama koje je u istom razdoblju donosio dužnosnik Željko Stanec, u svojstvu jedinog člana Skupštine društva.

Trgovačko društvo ODVODNJA SAMOBOR d.o.o. očitovalo se dopisom od 23. ožujka 2018.g. u kojem se navodi da u razdoblju od početka 2015.g. do dana davanja očitovanja dužnosnik Željo Stanec, u svojstvu Skupštine društva, nije donosio odluke o davanju razrješnice direktoru društva, uporabi dobiti na način da bi dio dobiti bio isplaćen direktoru društva, odluku o postavljanju zahtjeva za naknadom štete protiv članova uprave ili bilo koje druge odluke koje se izravno odnose na status i materijalna prava direktora, osim odluke o opozivu direktora Krešimira Jelića i o imenovanju Ivice Karoglana novim direktorom, donesene na izvanrednoj sjednici društva održanoj 2. studenog 2017.g.

Uvidom u dostavljene preslike Zapisnika s 4. sjednice Skupštine društva ODVODNJA SAMOBOR d.o.o. održane 13. svibnja 2015.g., klasa: 041-01/15-01/02, zatim Zapisnika s 5. sjednice Skupštine istog trgovačkog društva održane 9. svibnja 2016.g., klasa: 041-01/16-01/02 te Zapisnika sa 6. sjednice Skupštine istog trgovačkog društva održane 25. travnja 2017.g., klasa: 041-01/17-01/02, utvrđeno je da je na svakoj od navedenih redovitih godišnjih sjednica Skupštine toga trgovačkog društva bio prisutan Željko Stanec, kao predstavnik jedinog člana društva odnosno kao predsjednik i jedini član Skupštine društva te Krešimir Jelić, kao direktor društva.

Na svakoj od navedene tri redovne sjednice dnevni red je sadržavao točku Izvješća o ispunjenju Plana poslovanja za prethodnu godinu (2014.g., 2015.g. i 2016.g.), koje je sadržavalo bilancu računa dobiti i gubitka, bilješke uz financijske izvještaje, odluku o raspodjeli dobiti ili pokriću gubitka te odluku o utvrđivanju godišnjeg financijskog izvještaja.

Na svakoj od navedene tri redovne godišnje sjednice, dužnosnik Željko Stanec je, u svojstvu Skupštine društva, donio zaključak kojim je bez primjedbi prihvaćeno u cijelosti izvješće o ispunjenju Plana poslovanja i ostala dokumentacija Godišnjeg financijskog izvješća.

Pored navedenog, uvidom u navedeni Zapisnik s 4. sjednice Skupštine društva ODVODNJA SAMOBOR d.o.o. održane 13. svibnja 2015.g., utvrđeno je da je na istoj sjednici, u sklopu točke dnevnog reda „Plan poslovanja za 2015.g.“ direktor društva Krešimir Jelić predložio povećanje broja kadrova društva radi zadovoljavanja potrebnih uvjeta za obavljanje djelatnosti. Prema navedenom Zapisniku, na istoj sjednici predsjednik Skupštine društva Željko Stanec utvrdio je da je zadovoljan predloženim Planom poslovanja za 2015.g. te je Skupština društva donijela zaključak kojim u cijelosti prihvaća Plan poslovanja društva za 2015.g.

Ujedno, uvidom u presliku Zapisnika s izvanredne sjednice Skupštine trgovačkog društva ODVODNJA SAMOBOR d.o.o. od 2. studenog 2017.g., broj Ou-281/2017-2, utvrđeno je da je na istoj sjednici, sazvanoj na prijedlog Nadzornog odbora toga društva, predsjednik Skupštine društva Željko Stanec, na prijedlog Nadzornog odbora donio odluku o opozivu uprave – direktora društva Krešimira Jelića i imenovanju Ivice Karoglana direktorom. Iz zapisnika je razvidno da je dotadašnji direktor društva opozvan na temelju ovlaštenja Skupštine društva da imenuje i opoziva članove Uprave u svako doba, bez navođenja razloga.

Prema tome, iz dostavljene dokumentacije nije razvidno koji su bili razlozi zbog kojih je Nadzorni odbor predložio opoziv direktora društva Krešimira Jelića.

Potrebno je prvenstveno istaknuti da je za predsjednika Skupštine trgovačkog društva ODVODNJA SAMOBOR d.o.o. dužnosnik Željko Stanec postavljen od strane gradonačelnika Grada Samobora, kako bi u Skupštini predstavljao i zastupao interese Grada Samobora, kao jedinog osnivača i člana odnosno imatelja poslovnih udjela toga trgovačkog društva. Stoga obavljanje poslova predsjednika Skupštine toga trgovačkog društva predstavlja obavljanje poslova koji proizlaze iz obnašanja dužnosti zamjenika gradonačelnika Grada Samobora, kao osnovne javne dužnosti te se stoga obveze propisane odredbama ZSSI-a primjenjuju i na obavljanje poslova predsjednika Skupštine toga trgovačkog društva.

Gore navedena okolnost da je direktor trgovačkog društva Krešimir Jelić diskrecijskom odlukom (na koju je, kako je ranije navedeno bio ovlašten), bez provođenja javnog natječaja, najprije na određeno, a onda na neodređeno vrijeme, zaposlio sina dužnosnika u trgovačkom društvu ODVODNJA SAMOBOR d.o.o., opravdano dovodi do zaključka da se kod dužnosnika Željka Staneca mogao stvoriti odnos obveze ili duga prema direktoru društva Krešimiru Jeliću. Pored navedenog, činjenica da je direktor toga trgovačkog društva bio ovlašten i nadležan nadzirati i ocjenjivati rad zaposlenika te odlučivati o svim eventualnim promjenama radnog statusa i prava iz radnog odnosa zaposlenika dovodi do zaključka da su eventualne kasnije odluke direktora društva, koje su utjecale na radni status i materijalna prava sina dužnosnika, mogle utjecati na stav dužnosnika o istom direktoru društva te su mogle uzrokovati da je dužnosnik donosio odluke koje izravno ili neizravno utječu na status direktora društva Krešimira Jelića pod utjecajem takvoga stava, a ne samo na temelju uspješnosti poslovanja i drugih propisanih kriterija.

Povodom opisanih okolnosti, odnosno postojanja interesne povezanosti s članom obitelji zaposlenim u trgovačkom društvu ODVODNJA SAMOBOR d.o.o. i pretpostavljenog utjecaja toga privatnog interesa na odnos prema direktoru trgovačkog društva ODVODNJA SAMOBOR d.o.o. Krešimiru Jeliću, dužnosnik Željko Stanec se za vrijeme nakon zaposlenja njegova sina 2. siječnja 2015.g. nalazio u situaciji potencijalnog sukoba interesa u smislu članka 2. stavka 2. ZSSI-a, s obzirom da se osnovano može smatrati da je opisana situacija utjecala na dužnosnikovu nepristranost svaki puta kada je u svojstvu Skupštine trgovačkog društva ODVODNJA SAMOBOR d.o.o. donosio odluke koje su izravno ili neizravno utjecale na status i materijalna prava direktora Krešimira Jelića.

Na temelju uvida u dostavljenu dokumentaciju društva, utvrđeno je da je dužnosnik Željko Stanec u relevantnom razdoblju, u svojstvu predsjednika Skupštine društva, samostalno donio zaključke kojima su prihvaćene izvješća direktora Krešimira Jelića o ispunjenju Plana poslovanja za 2014.g., 2015.g. i 2016.g. Imajući na umu da uprava trgovačkog društva upravlja poslovanjem trgovačkog društva te shodno svojim prvenstveno svojim radnim statusom odgovara Nadzornom odboru i Skupštini društva za uspješnost poslovanja, opravdano se može zaključiti da je prihvaćanje izvješća o poslovanju društva u prethodnim godinama od strane dužnosnika Željka Staneca pozitivno utjecao na zadržavanje statusa direktora društva od strane Krešimira Jelića.

Dužnosnik Željo Stanec trebao je prepoznati da se, nakon što je njegov sin diskrecijskom odlukom direktora društva zaposlen u predmetnom trgovačkom društvu, u odnosu na direktora društva nalazi u situaciji sukoba interesa te je sukladno obvezi iz članka 6. stavka 4. ZSSI-a, ovu situaciju bi o dužan razriješiti. Imajući u vidu nadležnosti Skupštine društva odnosno da su na svakoj sjednici Skupštine društva donose odluke koje izravno ili neizravno utječu na status uprave društva, dužnosnik Željko Stanec trebao je tražiti od gradonačelnika da ga razriješi poslova predsjednika Skupštine društva ODVODNJA SAMOBOR d.o.o., ali je to dužnosnik očito propustio učiniti.

Potrebno je ovdje naglasiti da Povjerenstvo nije utvrdilo da bi prihvaćanje ovih izvješća bilo neopravdano, već da se opravdano može smatrati da su opisane okolnosti zapošljavanja sina dužnosnika, zbog kojih je kod dužnosnika mogao nastati odnos obveze ili duga prema direktoru društva Krešimiru Jeliću, utjecao na njegovu nepristranost prilikom donošenja utvrđenih zaključaka Skupštine društva.

Da je eventualno utvrđeno da je dužnosnik u svojstvu Skupštine društva donosio određene odluke na temelju kojih bi direktor društva ostvario izvanrednu korist, na primjer odluku o uporabi dobiti na način da bi dio dobiti bio isplaćen direktoru društva, tada bi Povjerenstvo razmatralo i mogućnost počinjenja zabranjenih djelovanja dužnosnika, pritom imajući na umu svrhu i izvor financiranja predmetnog trgovačkog društva, osnovanog od strane Grada Samobora radi obavljanja komunalne djelatnosti za potrebe Grada.

Slijedom navedenog, Povjerenstvo je na temelju prikupljenih podataka i dokumentacije utvrdilo da se dužnosnik Željko Stanec, nalazio u situaciji sukoba interesa iz članka 2. stavka 2. podstavka 2. ZSSI-a, u svojstvu jedinog člana Skupštine trgovačkog društva ODVODNJA SAMOBOR d.o.o., s obzirom da je 2. siječnja 2015.g. sin dužnosnika Željka Staneca diskrecijskom odlukom direktora Krešimira Jelića zaposlen u navedenom trgovačkom društvu, a za koju se okolnost osnovano može smatrati da je utjecala na nepristranost dužnosnika prilikom donošenja zaključka Skupštine navedenog trgovačkog društva o prihvaćanju izvješća o ispunjenju Plana poslovanja za 2014.g., 2015.g. i 2016.g., a koje odluke Skupštine su izravno ili neizravno utjecale na status direktora istog trgovačkog društva.

Stoga je Povjerenstvo donijelo odluku kao u točki I. izreke ove odluke.

Nadalje, Povjerenstvo je na temelju dostavljenih Zapisnika sa sjednica Skupština društva utvrdilo i izdvojilo specifičnu situaciju u kojoj je dužnosnik bio u izravnoj situaciji percipiranog sukoba interesa, s obzirom da se učinak ove odluke Skupštine društva posredno, ali konkretno odnosio na radni status dužnosnikova sina.

Sukladno navodu u dopisu trgovačkog društva ODVODNJA SAMOBOR d.o.o. od 17. srpnja 2017.g., Plan poslovanja, koji je dužnosnik Željko Stanec u svojstvu Skupštine društva usvojio zaključkom donesenim na sjednici Skupštine održanoj 13. svibnja 2015.g., sadržavao je Plan kadrova, kojim je pored ostalog, utvrđena potreba za zapošljavanjem na radnom mjestu na kojem je nakon toga konačno Ugovorom o radu od 1. srpnja 2015.g. sin dužnosnika zaposlen u istom trgovačkom društvu na neodređeno vrijeme.

Povjerenstvo smatra da se opravdano može zaključiti da je dužnosnik, iz perspektive roditeljskog odnosa, nedvojbeno znao da je njegov sin u trenutku donošenja navedenog zaključka bio zaposlen na radnom mjestu referenta u Odjelu financija na određeno vrijeme kao i da je prilikom pregleda Plana kadrova u sklopu Plana poslovanja stekao saznanje da je, među ostalim ovo radno mjesto predviđeno kao stalna potreba, pa je mogao zaključiti da je prethodno usvajanje toga Plana kadrova jedan od preduvjeta da njegov sin bude zaposlen na istom radnom mjestu na neodređeno vrijeme. Stoga je Povjerenstvo osnovano moglo zaključiti da su opisane okolnosti utjecale na nepristranost dužnosnika prilikom donošenja predmetnog zaključka Skupštine.

Kao i u pogledu situacija sukoba interesa utvrđenih u točki I. izreke, Povjerenstvo i u pogledu ove situacije nije utvrdilo da je dužnosnik donio diskrecijsku odluku s ciljem da izravno pogoduje svojem sinu, a imajući u vidu da je predmetni Plan kadrova temeljen na Sistematizaciji radnih mjesta, kao općem aktu društva, donesenom skoro 9 mjeseci prije nego je dužnosnikov sin iskazao interes za zapošljavanjem u istom trgovačkom društvu, kao i da je na temelju istog Plana kadrova zaposleno više novih radnika na različitim radnim mjestima.

Slijedom navedenog, Povjerenstvo je na temelju prikupljenih podataka i dokumentacije utvrdilo da se dužnosnik Željko Stanec nalazio se u situaciji sukoba interesa iz članka 2. stavka 2. podstavka 2. ZSSI-a prilikom donošenja zaključka Skupštine trgovačkog društva ODVODNJA SAMOBOR d.o.o. o prihvaćanju Plana poslovanja za 2015.g., s obzirom da se osnovano može smatrati da je na dužnosnikovu nepristranost utjecala okolnost da je na temelju Plana kadrova, sadržanog u Planu poslovanja za 2015.g., sin dužnosnika u istom trgovačkom društvu od 1. srpnja 2015.g. zaposlenu na neodređeno vrijeme.

Stoga je Povjerenstvo donijelo odluku kao u točki II. izreke ove odluke.

Povjerenstvo napominje da sukladno članku 42. ZSSI-a, nije predviđena mogućnost izricanja sankcija za utvrđenje situacije sukoba interesa dužnosnika iz članka 2. ZSSI-a, kao niti za propust razrješenja takve situacije sukladno članku 6. stavku 4. ZSSI-a.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Željko Stanec, elektronička dostava
2. Objava na internetskoj stranici Povjerenstva
3. Pismohrana